ROVANIEMEN HALLINTO-OIKEUS	LAUSUNTO	HKA  8/2007

Oikeustalo, Valtakatu 17			12.6.2007
PL 8112, 96101 Rovaniemi
Puhelin 010 36 42900			H 00010/07
Telekopio 010 36 42995			
Sähköposti rovaniemi.hao@om.fi

Oikeusministeriölle 

OIKEUSAPULAINSÄÄDÄNNÖN MUUTOSTARPEET
Oikeusministeriön työryhmämietintö 2007:4

	Rovaniemen hallinto-oikeus esittää lausuntonaan kunnioittavasti seuraavaa:

	Hallinto-oikeudella ei ole huomautettavaa työryhmän ehdotuksista.

	Nykyisen hajanaisen palkkiojärjestelmän uudistaminen siten, että avustajan palkkio määräytyy ensisijaisesti ajankäytön perusteella, on kannatettavaa. Ainakin hallinto-oikeudessa kyseinen malli on koettu hyväksi. Oikeusavun aiheuttama työmäärä  tosin on vielä tällä hetkellä vähäinen hallinto-oikeudessa. Työryhmässä toisena vaihtoehtona ollut kaavamainen palkkiomalli olisi  yksinkertaisempi ja toisi siten enemmän helpotusta palkkioiden määräämiseen. Siinä ei kuitenkaan voitaisi ottaa riittävästi huomioon hoidettavan asian vaativuutta. Vaativuuden huomioiminen on tarpeen, koska hallinto-oikeudessa on suuri määrä asiaryhmiä,  joiden kesken ja joiden sisälläkin on huomattavia eroja asioiden laajuudessa ja vaikeusasteessa.  

	Mietinnössä ehdotetaan myös sähköisen asiointijärjestelmän kehittämistä. Tämä mahdollistaisi nykyistä tarkoituksenmukaisemman ja laajemman tilastotietojen keruun. Tältä osin hallinto-oikeus toteaa, että tilastotietoja koskevaa lomaketta tulisi muuttaa niin, että se soveltuisi paremmin myös hallinto-oikeudessa käsiteltäviin asioihin.	

	Hallinto-oikeuden ylituomari	Pirkko Wesslin-Nenonen

	Hallintopäällikkö		Anna-Kaisa Marski